b'\n_START_ARTICLE_\nComuna \xc8\x9aib\xc4\x83ne\xc8\x99ti, Ia\xc8\x99i\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen marginea sud-estic\xc4\x83 a jude\xc8\x9bului, la limita cu jude\xc8\x9bul Vaslui, pe malurile r\xc3\xa2ului Sacov\xc4\x83\xc8\x9b, unde acesta formeaz\xc4\x83 lacul de acumulare Tungujei. Este str\xc4\x83b\xc4\x83tut\xc4\x83 de \xc8\x99oseaua jude\xc8\x9bean\xc4\x83 DJ248A, care o leag\xc4\x83 spre nord de \xc8\x9aibana, Voine\xc8\x99ti \xc8\x99i Miroslava, \xc8\x99i spre sud \xc3\xaen jude\xc8\x9bul Vaslui de Todire\xc8\x99ti (unde se termin\xc4\x83 \xc3\xaen DN15A.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei \xc8\x9aib\xc4\x83ne\xc8\x99ti se ridic\xc4\x83 la 7.119 locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 7.623\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (94,65%). Pentru 5,31% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (90,62%), cu o minoritate de adventi\xc8\x99ti de ziua a \xc8\x99aptea (3,2%). Pentru 5,31% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa Fundurile a jude\xc8\x9bului Vaslui \xc8\x99i era alc\xc4\x83tuit\xc4\x83 din satele \xc8\x9aib\xc4\x83ne\xc8\x99ti, Jigorani, G\xc3\xa2rbe\xc8\x99ti \xc8\x99i Lingurari, av\xc3\xa2nd \xc3\xaen total 1216 locuitori. \xc3\x8en comun\xc4\x83 func\xc8\x9bionau dou\xc4\x83 biserici \xc8\x99i o \xc8\x99coal\xc4\x83. La acea vreme, pe teritoriul actual al comunei mai func\xc8\x9biona \xc3\xaen aceea\xc8\x99i plas\xc4\x83 \xc8\x99i comuna T\xc3\xa2ngujei, format\xc4\x83 din satele T\xc3\xa2ngujei, Grie\xc8\x99ti, Recea, Moara lui Ciornei, P\xc4\x83noasa \xc8\x99i Poiana M\xc4\x83n\xc4\x83stirii, av\xc3\xa2nd \xc3\xaen total 1323 de locuitori; aici erau dou\xc4\x83 biserici \xc8\x99i o \xc8\x99coal\xc4\x83. Anuarul Socec din 1925 consemneaz\xc4\x83 comuna \xc3\xaen plasa Negre\xc8\x99ti a aceluia\xc8\x99i jude\xc8\x9b; comuna \xc8\x9aib\xc4\x83ne\xc8\x99ti avea 2031 de locuitori \xc3\xaen satele G\xc4\x83ureni, G\xc3\xa2rbe\xc8\x99ti, Jigoreni \xc8\x99i \xc8\x9aib\xc4\x83ne\xc8\x99ti; iar comuna Tungujei avea 1190 de locuitori \xc3\xaen satele Grie\xc8\x99ti, Moara lui Ciornei, P\xc4\x83noasa, Recea \xc8\x99i Tungujei. \xc3\x8en 1931, c\xc3\xa2teva sate ale comunei Tungujei s-au separat pentru a forma noua comun\xc4\x83 \xc8\x9aibana, cea dint\xc3\xa2i r\xc4\x83m\xc3\xa2n\xc3\xa2nd cu satele Grie\xc8\x99ti, Recea \xc8\x99i Tungujei, \xc3\xaen timp ce comuna \xc8\x9aib\xc4\x83ne\xc8\x99ti avea \xc3\xaen compunere \xc3\xaen plus satele Glodenii G\xc3\xa2ndului \xc8\x99i R\xc4\x83zboieni._NEWLINE_\xc3\x8en 1950, comunele au fost transferate raionului Negre\xc8\x99ti din regiunea Ia\xc8\x99i, \xc3\xaen timp comuna Tungujei fiind absorbit\xc4\x83 de comuna \xc8\x9aib\xc4\x83ne\xc8\x99ti. Satul G\xc4\x83ureni a primit \xc3\xaen 1968 denumirea de V\xc4\x83lenii. \xc3\x8en 1968, comuna a trecut la jude\xc8\x9bul Ia\xc8\x99i._NEWLINE_La 29 iunie 2006, cu prilejul s\xc4\x83rb\xc4\x83torii Sfin\xc8\x9bilor Apostoli Petru \xc8\x99i Pavel c\xc3\xa2nd au loc "Zilele comunei \xc8\x9aib\xc4\x83ne\xc8\x99ti", \xc3\xaen satul \xc8\x9aib\xc4\x83ne\xc8\x99ti au fost dezvelite dou\xc4\x83 busturi ale omului politic Petre P. Carp, la interval de o jum\xc4\x83tate de or\xc4\x83 \xc8\x99i la o distan\xc8\x9b\xc4\x83 de 200 metri unul de cel\xc4\x83lalt. Primul bust (realizat din bronz de c\xc4\x83tre sculptorul Mihai Vere\xc8\x99tiuc) a fost dezvelit \xc3\xaen fa\xc8\x9ba \xc8\x99colii generale din comun\xc4\x83, din ini\xc8\x9biativa Partidului Conservator, la ceremonie fiind prezent chiar liderul Dan Voiculescu. Imediat dup\xc4\x83 sfin\xc8\x9birea primului bust, a avut loc dezvelirea unui al doilea bust (realizat din piatr\xc4\x83) \xc3\xaen fa\xc8\x9ba Prim\xc4\x83riei, din ini\xc8\x9biativa Partidului Democrat, reprezentat de c\xc4\x83tre deputatul Petric\xc4\x83 Movil\xc4\x83.\n_START_SECTION_\nMonumente istorice\n_START_PARAGRAPH_\nNou\xc4\x83 obiective din comuna \xc8\x9aib\xc4\x83ne\xc8\x99ti sunt incluse \xc3\xaen lista monumentelor istorice din jude\xc8\x9bul Ia\xc8\x99i ca monumente de interes local. Cinci dintre ele sunt situri arheologice: situl de la \xe2\x80\x9eSuhatul Glodenilor\xe2\x80\x9d (1\xc2\xa0km est de satul Glodenii G\xc3\xa2ndului); situl de la \xe2\x80\x9eSeli\xc8\x99tea\xe2\x80\x9d (300\xc2\xa0m sud-est de satul V\xc4\x83lenii); situl de \xe2\x80\x9ela \xc8\x98an\xc8\x9buri\xe2\x80\x9d (marginea de nord-vest a satului \xc8\x9aib\xc4\x83ne\xc8\x99ti); cel de la \xe2\x80\x9eCuibul Hultanului\xe2\x80\x9d (1,5\xc2\xa0km nord-nord-vest de \xc8\x99coala general\xc4\x83 din Jigoreni); \xc8\x99i situl de la \xe2\x80\x9eGrindu-Piersic\xc4\x83rie\xe2\x80\x9d (1\xc2\xa0km nord de aceea\xc8\x99i \xc8\x99coal\xc4\x83. Siturile cuprind urme a\xc8\x99ez\xc4\x83ri \xc3\xaencep\xc3\xa2nd cu eneoliticul final \xc8\x99i sf\xc3\xa2r\xc8\x99ind cu perioada medieval\xc4\x83._NEWLINE_Celelalte patru obiective sunt clasificate ca monumente de arhitectur\xc4\x83: biserica \xe2\x80\x9eSfin\xc8\x9bii \xc3\x8emp\xc4\x83ra\xc8\x9bi\xe2\x80\x9d (1784) din Grie\xc8\x99ti; biserica de lemn \xe2\x80\x9eAdormirea Maicii Domnului\xe2\x80\x9d (secolul al XVIII-lea) din V\xc4\x83lenii; biserica de lemn cu acela\xc8\x99i hram (1813) din satul Jigoreni; \xc8\x99i ansamblul conacului Petre P. Carp din \xc8\x9aib\xc4\x83ne\xc8\x99ti, ansamblu alc\xc4\x83tuit din conacul propriu-zis (secolul al XIX-lea), biserica \xe2\x80\x9eAdormirea Tuturor Sfin\xc8\x9bilor\xe2\x80\x9d (1819) \xc8\x99i mausoleul familiei Carp (monument din 1819 clasificat ca monument memorial sau funerar).\n_START_SECTION_\nEconomie\n_START_PARAGRAPH_\n\xc3\x8en anul 2014, comuna \xc8\x9aib\xc4\x83ne\xc8\x99ti era cea mai s\xc4\x83rac\xc4\x83 din jude\xc8\x9bul Ia\xc8\x99i.'